ઓલરેડી દાદાના નામના મોહનભાઈ ડાયાભાઈ લોકકલ્યાણ ટ્રસ્ટ દ્વારા વિવિધ સેવા પ્રવૃત્તિઓ તો સવજીભાઈ ચલાવતા. ઉપરાંત, દેશભરમાંથી ચિંતકો ને કલાકારો બોલાવી ગ્રામજનોને એનો લાભ પણ આપતા. પણ આ વખતે એમને જરા વિશેષ કરવું હતું. આખા ગામનું નવનિર્માણ કરવાનું આખેઆખી સરકારો માટે ય આઝાદીથી આજ સુધી અસંભવ એવું સપનું જોયું ! પણ મહેનતુ પાટીદાર ખેડૂતનું લોહી, એટલે માત્ર સપના જોવાને બદલે એ સાકાર કરવા પરસેવો પાડવાનું નક્કી કર્યું. મહીનાઓ સુધી ધંધો ને કુટુંબ મુકીને ખડે પડે કડકડતી ટાઢ, ધોમધખતા તાપ અને મૂશળધાર વરસાદમાં ખુદ ઉભા રહી , શ્રેષ્ઠ માણસો શોધીને કામે લગાડી અંગત દેખરેખ નીચે આખું ગામ નવું કર્યું ! પોતાની મરણમૂડી જેવું ધન ખરચી નાખ્યું, ઉધારઉછીના કર્યા અને કરોડોના ખર્ચે આખરે બે’ક વરસમાં તો ઝપાટાબંધ આખું ગામ આંતરરાષ્ટ્રીય સ્તરની સુવિધાઓ ને નવા ભવનો સાથે રીતસર ઉભું કરી દીધું ! ગ્રામજનોએ પણ એમની સુવાસને લીધે બધી જ રીતે સહકાર આપ્યો. તમામ જ્ઞાતિ-ધર્મના લોકો પ્રેમથી આ કર્મયજ્ઞમાં જોડાયા. અને આમ સાકાર થઇ ગયું ગોલ્ડન વિલેજ : રફાળા.